Page:Gospel of Saint John in West-Saxon.djvu/136

92 15. Ne bidde ic þæt þū hī nyme of middanearde, ac þæt þū hī gehealde of yfele.

16. Ne synt hī of middanearde, swā ic ne eom of middanearde.

17. Gehālga hī [on] sōðfæstnysse; þīn sprǣc ys sōðfæstnyss.

18. Swā þū mē sendest on middaneard, ic sende hī on middaneard.

19. And for hig ic hālgige mē sylfne, þæt hig sȳn ēac gehālgode on sōðfæstnysse.

20. Witodlīce ne gebidde ic for hī āne, ac ēac for ðā þe gȳt sceolon gelȳfan þurh hyra word on mē;

21. þæt ealle sȳn ān; swā þū Fæder eart on mē, and ic com on ðē, þæt hig sȳn ēac ān on unc; þæt middaneard gelȳfe þæt þū mē sendest.

22. And ic sealde him þā beorhtnysse þe ðū mē sealdest; þæt hī sȳn ān, swā wyt sȳn ān.

23. Ic eom on him, and þū eart on mē, þæt hī sȳn geendode on ān; þæt middaneard oncnāwe þæt þū mē sendest, and lufodest [hig, swā þū mē lufodest.]